A. EU:n toimien tarve

Miksi? Mihin ongelmaan puututaan?

Taidot ja koulutus ovat ratkaisevan tärkeitä EU:n kestävän kilpailukyvyn vahvistamiseksi, työllistävän elpymisen tukemiseksi covid-19-pandemiasta toivuttaessa ja sosiaalisesti oikeudenmukaisen digitaalisen ja vihreän siirtymän varmistamiseksi. Euroopan sosiaalisten oikeuksien pilaria koskevassa toimintasuunnitelmassa, johon Eurooppa-neuvosto on suhtautunut myönteisesti, tunnustetaan tämä asettamalla yleistavoitteeksi se, että vuoteen 2030 mennessä vuosittain vähintään 60 prosenttia kaikista aikuisista osallistuu koulutukseen.

Aikuiskoulutuksen osallistumisaste oli kuitenkin vain 37,4 prosenttia vuonna 2016, eikä vuoden 2030 tavoitetta saavuteta, jos viimeaikaiset suuntaukset jatkuvat. Lisäksi aikuisten osallistuminen koulutukseen on epätasaista kaikissa jäsenvaltioissa ja aikuisryhmissä, mikä lisää vähemmän osallistuvien haavoittuvuutta työmarkkinoiden muutosten nopeutuessa. Kaksi pääongelmaa johtavat aikuisten vähäiseen ja epätasaiseen osallistumiseen koulutukseen:

-Ihmiset eivät saa riittävästi taloudellista tukea koulutukseen. Tämä johtuu pääasiassa vähäisistä investoinneista, aukoista tiettyjen aikuisryhmien ja koulutustyyppien kattavuudessa, koulutukseen liittyvistä ajankäytön esteistä ja tuen pirstoutumisesta.

-Ihmiset eivät saa riittävästi kannustimia ja heillä ei ole riittävästi motivaatiota kouluttautumiseen. Tämä liittyy ihmisten vähäiseen tietoisuuteen osaamistarpeistaan, epätietoisuuteen koulutustarjonnan sisällöstä, epävarmuuteen koulutusohjelman laadusta ja tunnustamisesta sekä siihen, että saatavilla olevaa koulutusta ei ole riittävästi räätälöity yksilöllisiin tarpeisiin.

Mitä aloitteella on tarkoitus saada aikaan?

Aloitteen yleisenä tavoitteena on tukea jäsenvaltioiden uudistuksia, joilla lisätään aikuisten mahdollisuuksia osallistua koulutukseen. Pyrkimyksenä on nostaa osallistumisastetta ja pienentää osaamisvajeita. Aloitteella myötävaikutetaan siten EU:n tavoitteeseen edistää erittäin kilpailukykyistä sosiaalista markkinataloutta. Päämääränä on täystyöllisyys ja sosiaalinen edistys. Erityisesti sillä pyritään

-korjaamaan puutteet nykyisissä tukijärjestelmissä, jotta kaikilla aikuisilla on mahdollisuus saada tukea koulutukseen ja ammatillisiin siirtymiin riippumatta heidän työmarkkina-asemastaan tai ammattiasemastaan;

-antamaan ihmisille enemmän kannustimia ja lisäämään motivaatiota koulutukseen hakeutumiseen. Aloite on sisällytetty Euroopan osaamisohjelman alaisiin useisiin erilaisiin toimiin.

Mikä on EU-tason toimien lisäarvo?

EU:n toimet perustuvat EU:n poliittiseen tavoitteeseen, jonka mukaan yrityksillä on oltava ammattitaitoista työvoimaa yritysten kilpailukyvyn, kestävää kasvua tukevan innovoinnin ja taloutemme selviytymiskyvyn edistämiseksi vihreän ja digitaalisen siirtymän nopeutuessa. EU:n aloitteella tuetaan, koordinoidaan ja nopeutetaan kansallisia pyrkimyksiä jakamalla hyviä käytäntöjä ja edistämällä innovatiivisia lähestymistapoja yhteisiin haasteisiin. Aloitteen avulla luodaan odotus, että kaikki sidosryhmät edistävät osaavan EU:n työvoiman tuomaa yhteistä etua ja hyötyvät siitä. Sillä voidaan parantaa koulutusmarkkinoiden laatua ja avoimuutta kaikkialla EU:ssa, mikä hyödyttää sisämarkkinoilla toimivia ihmisiä ja yrityksiä ja vapaata liikkuvuutta.

B. Toimintapoliittiset vaihtoehdot

Mitä lainsäädännöllisiä ja muita toimintapoliittisia vaihtoehtoja on harkittu? Onko jokin vaihtoehto arvioitu parhaaksi? Miksi?

Arvioinnissa tarkasteltiin toimintapoliittisia vaihtoehtoja, jotka erosivat koulutusoikeuksien antotavan (koulutusseteleillä tai henkilökohtaisten tilien avulla), kohderyhmän koon ja henkilöiden koulutusmahdollisuuksien valinnanvapauden suhteen.

Parhaaksi arvioitu vaihtoehto on antaa kaikille työikäisille aikuisille koulutusoikeuksia henkilökohtaisten tilien avulla, mukauttaa niiden määriä tukitarpeiden mukaan ja antaa henkilöille mahdollisuus valita vapaasti koulutusmahdollisuuksista, joiden laatu, merkityksellisyys työmarkkinoilla ja tunnustaminen on taattu sisällyttämällä ne julkiseen rekisteriin. Tämä vaihtoehto on tehokkain aloitteen tavoitteiden saavuttamiseksi, koska se

-korjaa kattavasti tukeen liittyviä puutteita,

-varmistaa koulutusoikeuksien siirrettävyyden ja

-lisää koulutuksen räätälöintiä yksilöllisten tarpeiden mukaan.